Bestyrelsens Beretning for 2018.

Det er den 11. beretning i min formandstid.

I 2018 har vi holdt 5 bestyrelsesmøder og et økonomimøde. Der har også været holdt 4 møder i Sønderborg vandråd + en generalforsamling i Vandrådet og en i Vandsamarbejdet for Sønderborg Kommune. Her udover har vi haft 3 møder i forretningsudvalget.

I 2018 har vi ikke fået nogen nye tilslutninger.

Vi oppumpede 365.732m3 vand, lidt mere end i 2017, eget forbrug til filterskylning 26.209, det betyder, at vi har sendt 339.523 m3 ud til forbrugerne. Vi har solgt 311.230 m3, det er næsten 30.000 m3 mere end i 2017, vi har jo også haft Asserballeskov området med i hele året, det giver så et spild på 28.293 m3 svarende til 8,3 %. Det må siges at være fint, det er først, når man når op på 10 %, at det er kritisk, for så vanker der bøder til staten, og det kender jeg flere andre værker her i kommunen, som har de problemer.

Vi havde sidste år 16 lækager på ledningsnettet store som små mod 12 året før. Vi har også i 2018 afsløret 12 lækager hos forskellige andelshavere, det er samme antal som i 17. I 18 blev der skiftet 18 ventiler og jordstophaner, derudover har der været 6 andre arbejder, som fx at ændre rør i jorden, fjerne tilslutninger og opsætte filter.

Vores system med fjernaflæste målere fungerer fint, selvom vi stadig har nogle vandmålere, som vi ikke har kontakt med. Det får vi nok heller aldrig, man regner med at ca. 90 % er fint.

I Ertebjerg er vi færdig og systemet kører, så vi har kontakt med næsten alle vandmålere her.

I Asserballeskov er vi ved at være færdig med arbejdet, men også her er der nogle udfordringer med at få kontakt med alle vore vandmålere.

Der er nogle andelshavere, som mener, at når vi nu har etableret os med fjernaflæste målere, så har vi overtaget ansvaret for deres vandinstallation. Det er på ingen måde tilfældet, enhver andelshaver har altid selv ansvaret for at vedligeholde og overvåge installationen. Får man et brud, eller er der mistanke om et brud, er det bedste, man kan gøre, kontakte Vandforsyningens personale så finder de ud af, hvad der skal gøres. Viser det sig, at der har været et større udslip, så er der mulighed for at få kompensation for udslippet, der skal dog opfyldes forskellige betingelser som:

* Det skal være et skjult brud.
* Det må ikke kunne takteres som groft og uforsvarlig (fx at man kan høre, at der løber vand i kloak eller bæk).
* Derudover er der en selvrisiko på andelshaverens normal forbrug + 300m3.

Disse regler er nationale, det er jo også forsyningerne i kommunerne som fx Sønderborg Forsyning, som skal have den største del af m3 prisen nemlig vandafledningens afgiften.

Med hensyn til det nye vandværk! Ja så er vi kommet så langt, at vandbehandlingen kører, og alt det vand vi sender ud til andelshaverne, kommer her fra. Vi har dog det problem, at vandet indeholder for meget Mangan ca. 85 microgram/liter vand, grænseværdien er 20, men den sundhedsmæssige grænseværdi er 400 microgram/liter, så der er ingen fare på færde, men det skal løses. Vi har arbejdet hårdt på at løse det, og vi har for ca. 14 dage siden, lavet nogle tiltag som vi tror på løser problemet. Det er sådan, at der skal opdyrkes en biologi af bakterier, som spiser Manganet, og sådan noget tager tid, man ser ikke resultatet lige med det samme, men udviklingen går den rigtige vej. Der udover har vi også farvetallet, som jo har en grænseværdi på 5, men de kommunale myndigheder accepterer op til 10, et tal vi regner med, at komme under, når vi begynder at finjusterer på hele anlægget. Til sammenligning, så var vi med de gamle værker, på ca. 25.

Skovby gamle vandværk er stort set væk, der mangler at hullet bliver fyldt helt op, så skal der planeres og sås græs. Tilbage på grunden er der så kun er 2 boringer, som vi beholder. I Lysabild er vandværket stoppet, her produceres ikke vand, men den virker som en pumpestation, det betyder, at når det er belejligt, vil de 2 boringer, vi har deroppe blive lukket. Højdebeholderen er, som den skal være, nyrenoveret. Ertebjerg gamle vandværk er også kun en pumpestation, og derfor skal vandbehandlings delen fjernes på lidt længere sigt.

I Asserballeskov har vi kun rørledninger, det gamle vandværk og den ene boring er givet tilbage til ejeren af grunden.

Ved generalforsamlingen 2018 lovede vi, at komme med et udspil med hensyn til blødgøring af vandet. Som vi fortale dengang, så ville et Pellet anlæg betyde en mer pris på vandet på ca. 2,50 kr. /m3 og et ionbytningsanlæg ca. 2 kr./m3, hvorfor det mundede ud i, at bestyrelsen skulle undersøge mulighederne for at lave et fælles indkøb af ionbytningsanlæg til hus installation. Det viste sig, at det ikke bare er at montere et sådan anlæg, det kører ikke af sig selv, det skal styres, og der skal tegnes en årlig servicekontrakt.

Derfor har vi været på jagt efter andre muligheder, og er faldet over et lille anlæg, som hedder AMTech 100, den virker ved ultralyd, og slår kalken i stykker. Vi er 6 i bestyrelsen, som har afprøvet den, og de 5 af os er enig om, at det har en positiv effekt. Et sådan anlæg koster max 4500 kr. til en hus installation. Det kan også monteres på vandværkets udgang og vil koste ca. 1.2 mill.

Der vil, som vi fortalte sidst år, blive holdt indvielse af værket, hvor alle andelshavere er velkomne, vi vil sætte en annonce i avisen og på vores hjemmeside med dato og tidspunkt, men det bliver først engang til maj.

Fremtiden.

Det der kommer til at fylde det næste år, er det nye vandværk. Der skal laves planer for vedligeholdelse, det kaldes for et ledelsessystem, og er et digert værk. Det omhandler alle komponenter store som små i hele værket, og skal laves i samarbejde med Vand Schmidt.

Så skal alle i bestyrelsen, som har lyst, på kursus i, hvordan værket kan overvåges styres og reguleres.

Vi skal også snart i gang med at se os om efter en afløser for det system, vi har i dag med aflæsning af vandmålerne, for vores aftale med SE ophører ved udgangen af 2023. Selvom der er næsten 4 år endnu, så går de hurtigt, og vi skal i hvert fald have et alternativ klar til, når aftalen med SE skal fornyes

Til slut tak til min bestyrelse for det gode samarbejde vi har, selv om vi er mange, så er vi enige om, hvad vores mål er: Først og fremmest godt drikkevand og derefter så billigt som muligt. Selvom vi er mange, så synes jeg at det fungerer rigtig godt og positivt med mange gode input, så tingene bliver vendt - og set fra mange sider. Så som jeg ser det, er det en fordel for SØV, og dermed for andelshaverne.

Ligeledes en stor tak til det jeg kalder forretningsudvalget for et rigtigt godt og udbytterigt samarbejde.

Også en stor tak til vores ansatte Bjarne og Finn for jeres engagement og omhyggelighed i arbejdet samt jeres gode måde at være på.

Tak til alle for jeres interesse i SØV.